पाएं अपने शहर की ताज़ा ख़बरें और फ्री ई-पेपरडाउनलोड करें
जिले में करीब एक सप्ताह बाद सैंपलों की जांच में वृद्धि हुई है। बुधवार को 2113 सैंपलों की जांच हुई। इनमें से पहली बार जिले में रिकॉर्ड तोड़ 853 कोरोना पॉजिटिव केस मिले। इससे पूर्व गत दिवस 950 सैंपलों की जांच हुई थी, जिसमें से 394 पॉजिटिव केस पाए गए थे।खास बात यह है कि 29 अप्रैल से सैंपलों की जांच में कमी चल रही थी। रोजाना 7 सौ से 8 सौ सैंपलों की जांच हो रही थी, जबकि 29 अप्रैल से पूर्व 15 सौ से 18 सौ सैंपलों की जांच रोजाना हो रही थी।
सैंपलों की जांच कम होने से पॉजिटिव केस भी कम मिल रहे थे। हालांकि जिले में कोरोना संक्रमण दर 35 से 41 प्रतिशत के बीच ही चल रही थी। इससे संबंधित मरीजों को दो से तीन दिन तक आरटी-पीसीआर रिपोर्ट का इंतजार करना पड़ रहा था। एक सप्ताह बाद बुधवार को फिर से सैंपलों की जांच में वृद्धि होने से पहली बार 2113 सैंपलों की जांच हुई। इनमें से 853 सैंपल पॉजिटिव मिले। खुशी की बात यह है कि पिछले कई दिनों से कोरोना पॉजिटिव चल रहे 774 मरीज रिकवर हो गए हैं।
89 पुलिस अधिकारी-कर्मचारी आ गए चपेट में
जिले में कोरोना संक्रमण की रोकथाम के लिए मुस्तैदी से सरकार की गाइड लाइन की पालना को लेकर ड्यूटी पर तैनात पुलिस विभाग के अधिकारी-कर्मचारी भी कोरोना संक्रमण की चपेट में आने से नहीं बच पा रहे हैं। 27 मार्च से अब तक 89 पुलिस विभाग के अधिकारी, कर्मचारी कोरोना पॉजीटिव हो चुके हैं। इनमें से 35 अधिकारी-कर्मचारी ठीक होकर ड्यूटी पर लौट चुके हैं। जबकि गंगापुर व सवाईमाधोपुर अतिरिक्त पुलिस अधीक्षक सहित 54 पुलिस विभाग के कार्मिक होम क्वारेंटाइन रहकर उपचार ले रहे हैं।
पुलिस विभाग के अनुसार कोविड-19 की दूसरी लहर में 27 मार्च से अब तक पुलिस विभाग के 6 मंत्रालयिक कर्मचारी, तीन आरएसी जवान, एक चतुर्थ श्रेणी कार्मिक, दो डीवाईएसपी, दो एएसपी तथा 75 पुलिस कार्मिक कोरोना संक्रमण की चपेट में आए। इनमें दो पुलिस उपाधीक्षक उपचार के बाद ठीक होकर डयूटी पर लौट आए। साथ ही 35 पुलिस जवान भी स्वस्थ होकर ड्यूटी कर रहे हैं। दो अतिरिक्त पुलिस अधीक्षक अब भी होम क्वारेंटाइन में रहकर स्वास्थ्य लाभ ले रहे हैं। ऐेसे में कुल 54 पुलिस विभाग के अधिकारी व जवान कोरोना संक्रमण से ग्रस्त होकर उपचार ले रहे हैं।
बौंली में 45 व मलारना में 35 लोग संक्रमित
बौंली | ब्लॉक में कोरोना संक्रमण थमने का नाम नहीं ले रहा है। बौंली सीएचसी के लेब प्रभारी तकनीकी सहायक कैलाश चन्द सैनी ने बुधवार शाम को आई जाँच रिपोर्ट के बाद बताया कि बौंली ब्लॉक में बुधवार को 80 व्यक्ति कोरोना संक्रमित पाए गए है। जिनमें 45 व्यक्ति बौंली उपखंड क्षेत्र के एवं 35 व्यक्ति मलारना डूंगर उपखंड क्षेत्र के हैं। बौंली उपखंड मुख्यालय पर सीएचसी के एक कार्मिक की जांच रिपीट हुई हुई है जिसके सहित 18 व्यक्ति कोरोना पॉजिटिव पाए गए है। तथा तीन कार्मिक हाइवे निर्माण कम्पनी के पॉजिटिव आए हैं। पीपलदा, हरसोती में चार-चार व्यक्ति, थड़ौली, गुडलाचंदन में दो-दो व्यक्ति, बड़ागांव सरवर, रवासा,पुनेता,ख़िरखड़ी, लाखनपुर, सुंदरपुर, कोडयाई, हिंदुपुरा, डिडवाड़ी, राठौद, पुनेता व मामडौली में एक-एक व्यक्ति कोरोना पॉजिटिव आए हैं।
इसी प्रकार सीएचसी मलारना डूंगर के एक कार्मिक, उपखंड मुख्यालय मलारना डूंगर व मलारना चौड़ के तीन-तीन व्यक्ति, भाड़ौती,बड़ौदिया के चार-चार व्यक्ति, निमोद करेल के 12 व्यक्ति, बिछछीदौना, पीलवानदी, मकसूदपुरा, सांगरवास, भूखा, लाडौता, भारजा नदी के एक- एक व्यक्ति, पीएचसी मलारना चौड़ के एक कार्मिक की कोरोना रिपोर्ट पॉजिटिव आई हैं।
बालेर में 8 और वीरपुर में 1 संक्रमित
बालेर | राजकीय आदर्श प्राथमिक स्वास्थ्य केंद्र बालेर के अंतर्गत कोविड-19का संक्रमण अपने पैर पसार रहा है। इसके बावजूद भी लोग बावजूद संक्रमण की रोकथाम के प्रति जागरूक नही है। बुधवार को कस्बे काफी कम हो रही सेंपलिंग के बावजूद भी 8 कोरोना संक्रमित बालेर में एवं कोसरा पंचायत के वीरपुर में एक महिला कोरोना संक्रमित पाई गई है। कोरोना संक्रमण की बढ़ती रफ्तार के चलते कस्बे के दुकानदारों एवं उपचार के लिए आने बाले मरीजों की कोविड-19की जांच अतिआवश्यक हो गई है। जिससे समय पर संक्रमित लोगो को समय पर उपचार मिल सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva mag_Deva hin_Deva zho_Hant eng_Latn